送湯岐公鎮會稽
作者：陸游
朝代：宋

paragraphs: 吳越東西州，浙江限其中。
黄旗高十丈，大舟凌虚空。
都人送留守，郡吏迎相公。
江心波濤壯，帳下鼓角雄。
樂哉公何憾，廷論則未同。
永懷前年秋，群胡方嘯凶。
閭左發薊北，戈船滿山東。
舊盟顧未解，誰敢嬰其鋒。
公時立殿上，措置極雍容。
南荒竄驕將，京口起元戎。
舊勲與宿貴，屏氣聽指蹤。
規模一朝定，強虜終歸窮。
當時謂易耳，未見回天功。
及今始大服，咨嗟到兒童。
天心佑社稷，主聖肖祖宗。
旌節早來朝，笑談折遐衝。